Folketing
2007-02-06

Det forslag, vi fremsætter, om indførelse af roadpricing er i første omgang for lastbiler. Hvorfor er det det? Det er, fordi det satellitsystem, vi har, tilsyneladende af nogle anføres ikke at være udbygget nok, eller det anføres af nogle ikke at være udbygget nok til også at kunne dække byerne. Det er også, fordi vi gerne vil se erfaringerne fra, hvordan det virker i praksis, inden vi tager beslutning om, hvorvidt det også skal gælde for personbiler eller ej. Hvorfor har det så relevans for det her? Fordi det her forslag om en bomring gælder for al transport ind i byen – formoder jeg da. Der er vel ingen idé i, at man skal slippe de meget forurenende og meget tunge lastbiler ind i de centrale dele af København og Århus og så holde de lidt forurenende og de meget lette personbiler ude – dem, som slider meget lidt på vejene. Og så vil jeg godt sige til hr. Martin Lidegaard, som, forstår jeg godt, glæder sig til at se vores forslag, at det er afleveret til Folketingets Administration, og jeg formoder faktisk, at det er på vej igennem systemet, om jeg så må sige. Så hvis det ikke allerede ligger ovre i vores bokse, så kommer det til at ligge der i løbet af nogle dage. Men forventningens glæde er som bekendt den største, og den skal jeg ikke tage fra hr. Martin Lidegaard. (Kort bemærkning).